钦定古今图书集成/明伦汇编/皇极典/第254卷 > 化民有道对 汉东方朔
## 钦定古今图书集成/明伦汇编/皇极典/第254卷 > 化民有道对 汉东方朔

时天下侈靡趋末，百姓多离农亩，上问朔：“吾欲化民，岂有道乎？” 朔对云：

尧舜禹汤，文武、成康，上古之事，经历数千载，尚难言
也。臣不敢陈，愿近述孝文皇帝之时，当世耆老皆闻
见之。贵为天子，富有四海，身衣弋绨，足履革舄，以韦
带剑，莞蒲为席，兵木无刃，衣缊无文，集上书囊，以为
殿帷，以道德为丽，以仁义为准。于是天下望风成俗，
昭然化之。今陛下以城中为小图，起建章，左凤阙，右
神明，号称千门万户。木土衣绮绣，狗马被缋罽，宫人
簪玳瑁，垂珠玑，设戏车，教驰逐，饰文采，丛珍怪，撞万
石之钟，击雷霆之鼓，作俳优，舞郑女，上为淫侈如此，
而欲使民独不奢侈，失农事之难者也。陛下诚能用
臣朔之计，推甲乙之帐，燔之于四通之衢，却走马，示
不复用，则尧舜之隆，宜可与比治矣。《易》曰：“正其本，万
事理。失之毫厘，差以千里。”愿陛下留意察之。